  Виталий Пронин Куд-огез уже пыӵаны кутскиз 19-тӥ июньысен, нош куд-огез - 1-тӥ июльысен. Мар вите водительёсты? Законэз тӥясьёс понна штрафъёс чутрак йылэмын, пытсэт сьӧры но шедьыны луэ.Куд-ог бадӟым огазеяськонъёс азьын инвалид водительёслы нимысьтыз машина пуктон интыос чакламын. Огшоры водительёс отчы «валзэс» султытӥзы ке, штрафлэн быдӟалаез табере 5 сюрс манет луэ. Мотоциклэн шлемъёстэк ворттылӥсьёс кисыысьтызы 1 сюрс манетсэс поттозы.1-тӥ июльысен вань водительёслэн сьӧразы луыны кулэ фотоаппаратсы. Шуккиськон учыръёсын адямиос сӧсырмыны шедемын ӧвӧл ке, инспекторъёсты ӧтьытэк но луэ. Бумагаосты гожтыны луоз ДПС-лы матын постын яке ГИБДД-лэн ёзаз. Полициын ужасьёстэк но огкыл шедьтыны быгатоды, бланкъёсты ОСАГО-лэн куронъёсызъя быдэстыса. Нош водительёс ваменэсэсь ке, верамъёсты кагаз вылэ яке камерае гожтоно но ГИБДД-е жингыртоно. Сюресъёс вылын ужась инспекторъёс, дорады лыктыса, протокол гожтозы яке асьсэ доры лыктыны курозы. Мырӟиськем машинаосты сыӵе дыръя фотое пуктоно яке ваньзэ видеорегистраторе гожтоно. Нош адямиос вӧсь луыны шедьыку, одно ик инспекторъёсты возьмано.Руль сьӧрын кудӟыса ворттылыны яратӥсьёс ласянь эшшо но чурытгес куронъёс пуктэмын. Сыӵе водительёсты табере 2 арозь пытсэт сьӧры пуктозы но 3 арлы правозэс талалозы, 200 сюрс манетысен 300 сюрс манетозь штраф тырытозы яке 480 час кужмысь ужатозы. Шуккиськон учырын адями бырыны шедиз ке, водителез ӧжытсэ 2 арлы пытсэт сьӧры келялозы. Нош авариын одӥглэсь трос адями бырыны шедьыку - 4-9 арлы.10 ареслэсь пичи нылпиосты нуллӥсь автобусын одно ик луыны кулэ ГЛОНАСС система.Ӵем дыръя шуккиськон учыръёс луо пеймыт вакытэ. Кызьы иворто ГИБДД-ын ужасьёс, троссэ алыны луоно пиштӥсь арбериос чотын. 1-тӥ июльысен пеймытэн сюресъёс кузя пыдын ветлӥсьёслэн дӥськутазы одно ик луыны кулэ пиштӥсь арбериоссы. Кылзӥськисьтэм муртъёсты 500 манет штраф вите. Озьы ик тросгес тыриськоно луозы пеймыт укноосын машинаен ворттылыны яратӥсьёс. Штрафлэн быдӟалаез 500 манет вал ке, 1 сюрс 500 манет луиз.Валентина Емельянова Туспуктэм: вотэсысь Теги: сюрес  